સવારે તમે ઊઠો અને તમારા પગ જમીન પર પડવાને બદલે નરમ-નરમ ગાદી જેવા કપડા પર પડે તો કેવું સારું લાગે! એવું લાગે જાણે સપનામાં વાદળ પર પગ મૂક્યો હોય. તો જો આવી ફીલ તમને રોજ જોઈતી હોય તો તમારે ઘરમાં ફ્લોરિંગ બદલવાની જરૂર નથી, પણ એક કાર્પેટ લાવવાની જરૂર છે. પહેલાં કાર્પેટ, જેને ગાલીચો પણ કહેવામાં આવે છે એ મોટા-મોટા રાજાઓના ઘરમાં દેખાતી હતી. એ સિવાય કાર્પેટ ઠંડા પ્રદેશોમાં બહુ વાપરવામાં આવે છે, કારણ કે ત્યાં ઠંડીના દિવસોમાં ઘરની લાદી બહુ ઠંડી થઈ જાય છે જેના કારણે ઠંડીમાં લાદી પર પગ મૂકી શકાતા નથી. એટલે ઠંડીથી બચવા માટે આ કાર્પેટ બનાવવામાં આવી જેથી પગ ઠંડી જમીન પર નહીં, પણ કાર્પેટ પર પડે. પણ હવે આ કાર્પેટ બધાના ઘરના ઇન્ટીરિયરમાં બહુ મહત્વનો ભાગ ભજવી રહી છે. જેમ પ્લાસ્ટર ઑફ પૅરિસ અથવા અમુક લાઇટિંગ સ્ટાઇલ આપીને સીલિંગને સજાવવામાં આવે છે એમ ફ્લોરિંગને કાર્પેટથી સજાવી શકો છો. કાર્પેટ વિશે જણાવતાં ઇન્ટીરિયર ડિઝાઇનર મયૂર કંટાલિયા કહે છે, ‘જેને ફ્લોરિંગમાં બહુ ખર્ચો ન કરવો હોય તેમના માટે કાર્પેટ બેસ્ટ ઑપ્શન છે જેમાં તમે સસ્તું ફ્લોરિંગ લગાવો અને એના ઉપર સારી કાર્પેટ લગાવો તો તમારું ફ્લોરિંગ પણ છુપાઈ જશે અને તમારા ઘરને એક નવો લુક મળશે. આ લુક તમે ઇચ્છો ત્યારે બદલી પણ શકો છો.